**VPRAŠANJE: Kako lahko na svojem telefonu uporabljam aplikacijo zVEM tudi za svoja starša oz. drugo osebo, da lahko v njihovem imenu naročam zdravila, urejam napotnice ter komuniciram z osebnim zdravnikom (klepet/sporočila)?**

ODGOVOR: Pacienti lahko za dostop do podatkov v zVEM in izvajanje storitev na zVEM pooblastijo osebo, ki ji zaupajo. Vlogo za tovrstno pooblastilo (vloga je priloga pravilnika o zVEM pooblastilih <https://pisrs.si/pregledPredpisa?id=PRAV15669>)  je mogoče oddati osebno ob predložitvi osebnega dokumenta na območnih enotah NIJZ v ordinacijskem času ambulant, na izpostavah in območnih enotah Zavoda za zdravstveno zavarovanje Slovenije oz.  pri izvajalcih zdravstvene dejavnosti (ti zagotavljajo tudi možnost oddaje zVEM pooblastila za nepokretne paciente ob siceršnjem obisku patronažne službe ali ob obiskih na domu).  Pri osebni oddaji zadostuje, da je prisoten pacient, ki zVEM pooblastilo oddaja (ni potrebna prisotnost osebe, ki zVEM pooblastilo prejme).

Vlogo (v tem primeru mora biti podpis pooblastitelja overjen, kar se lahko uredi na katerikoli upravni enoti) se lahko pošlje tudi po pošti na naslov NIJZ (Trubarjeva 2, 1000 Ljubljana).

Uporabniki portala zVEM lahko zVEM pooblastilo oddajo tudi na portalu zVEM (Upravljanje pooblastil) - oddaja zVEM pooblastila ni možna preko mobilne aplikacije zVEM.

**VPRAŠANJE: Kako bo poskrbljeno za ljudi, ki ne želijo ali ne znajo uporabljati digitalnih sistemov (portalov, aplikacij) — predvsem starejši — da ne bodo zaradi tega prikrajšani pri dostopu do zdravstvenih storitev in osebnega zdravnika ter da bodo imeli enake pravice v zdravstvenem sistemu?**

ODGOVOR: Elektronska komunikacija prek portala zVEM je le eden od možnih načinov naročanja in komuniciranja. Vsak izvajalec zdravstvene dejavnosti je v skladu z zakonom, ki ureja pacientove pravice, še naprej dolžan omogočati naročanje in stik tudi po telefonu, osebno ali po pošti. Kdor torej ne želi ali zmore uporabljati elektronskega načina komunikacije, bo še naprej lahko kontaktiral zdravnika na enak način kot do sedaj. zVEM je le nov, dodaten način, namenjen tistim, ki elektronsko komunikacijo želijo uporabljati.

**VPRAŠANJE: Zakaj so zVEM digi točke vzpostavljene le na nekaterih lokacijah, namesto da bi bile enakomerno dostopne po vsej Sloveniji?**

ODGOVOR: zVEM digi točke bodo na posameznih lokacijah delovale približno en mesec, nato bodo prestavljene na drugo lokacijo, do konca maja pa bodo delovale na 60 lokacijah zdravstvenih domov. Urniki delovanja zVEM digi točk (kdaj delujejo, v katerih urah dneva, kdaj je na točki prisoten tudi uslužbenec upravne enote) na posamezni lokaciji so objavljeni na spletnih straneh zdravstvenih domov. Razpored točk bomo objavljali tudi na straneh Ministrstva za zdravje in Nacionalnega inštituta za javno zdravje.

**VPRAŠANJE: Ali je pridobitev aplikacije brezplačna?**

ODGOVOR: Aplikacija zVEM je za vse uporabnike brezplačna. Tudi digitalna identiteta (smsPASS ali SIGENCA) se na upravnih enotah pridobi brezplačno. Pacient seveda potrebuje računalnik ali mobilno napravo (pametni telefon).

Edini strošek, povezan z uporabo zVEM, je torej pridobitev osebne izkaznice (ki seveda je hkrati tudi identifikacijski dokument), če se pacient odloči, da bi uporabil to digitalno identiteto za dostop do SI-PASS (ki potem hkrati omogoča tudi dostop do vrste drugih digitalnih javnih storitev, kot so eUprava, eDavki …). Tudi aplikacija eOsebna, ki se uporablja za aktivacijo digitalne identitete na osebni izkaznici, je brezplačna. Osebno izkaznico se lahko uporablja tudi namesto kartice zdravstvenega zavarovanja.